
Τρίτη, 25 Αυγούστου 2026

ΔΕΛΤΙΟ ΤΥΠΟΥ

Σύλληψη τριών ημεδαπών για παράβαση του νόμου «περί εξαρτησιογόνων ουσιών» στη Σάμο – Εντοπισμός και διάσωση συνολικά 89 αλλοδαπών από δύο λέμβους στους Καλούς Λιμένες – Εντοπισμός και διάσωση 45 αλλοδαπών στους Καλούς Λιμένες – Εκδήλωση πυρκαγιάς σε Φ.Ι.Χ. όχημα στο Ναύπλιο – Διακομιδές ασθενών

Τις πρώτες πρωινές ώρες σήμερα, στελέχη του Γραφείου Δίωξης Ναρκωτικών του Λιμεναρχείου Σάμου προέβησαν στη σύλληψη τριών ημεδαπών για παράβαση του Νόμου 4139/2013 «Περί εξαρτησιογόνων ουσιών».
Ειδικότερα, σε έλεγχο που διενεργήθηκε από τα ανωτέρω στελέχη στο λιμάνι του Μαλαγαρίου Σάμου κατά τον κατάπλου επιβατηγού – οχηματαγωγού (Ε/Γ-Ο/Γ) πλοίου, εντοπίστηκαν οι προαναφερόμενοι ημεδαποί ως επιβαίνοντες σε Ι.Χ.Ε. όχημα να έχουν στην κατοχή τους έξι (06) συσκευασίες που περιείχαν φυτικά αποσπάσματα ακατέργαστης κάνναβης, συνολικού μικτού βάρους εκατό γραμμαρίων και εννέα δεκάτων του γραμμαρίου (100,9gr).
Από το Λιμεναρχείο Σάμου που διενεργεί την προανάκριση, κατασχέθηκε η ανωτέρω ποσότητα ναρκωτικών ουσιών.
Διαθέσιμο φωτογραφικό υλικό έχει αναρτηθεί στο www.hcg.gr

*****
Τις πρώτες πρωινές ώρες σήμερα, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε δύο λέμβους με αλλοδαπούς επιβαίνοντες, στη θαλάσσια περιοχή νοτιοανατολικά των Καλών Λιμένων. Οι συνολικά 79 αλλοδαποί (71 άντρες, 2 γυναίκες και 6 ανήλικοι) περισυλλέχθηκαν από ένα Περιπολικό πλοίο Λ.Σ.-ΕΛ.ΑΚΤ. και μεταφέρθηκαν στο λιμάνι των Καλών Λιμένων. Στη συνέχεια, οι διασωθέντες μεταφέρθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****
Τις απογευματινές ώρες σήμερα, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες, στη θαλάσσια περιοχή νότια των Καλών Λιμένων. Οι συνολικά 45 αλλοδαποί (43 άντρες και 2 γυναίκες) περισυλλέχθηκαν από ένα Περιπολικό σκάφος Λ.Σ.-ΕΛ.ΑΚΤ. και μεταφέρθηκαν στο λιμάνι των Καλών Λιμένων. Στη συνέχεια, οι διασωθέντες μεταφέρθηκαν στο λιμάνι του Ηρακλείου, συνοδεία στελεχών του Κλιμακίου Ειδικών Αποστολών του Κεντρικού Λιμεναρχείου Ηρακλείου και του Αστυνομικού Τμήματος Φαιστού. Προανάκριση διενεργείται από το Κεντρικό Λιμεναρχείο Ηρακλείου.

     *****
Τις πρωινές ώρες σήμερα, ενημερώθηκε η Λιμενική Αρχή του Ναυπλίου για περιστατικό εκδήλωσης πυρκαγιάς στην καμπίνα ενός φορτηγού οχήματος, χωρίς επιβαίνοντες, το οποίο βρισκόταν στη Χερσαία Ζώνη Λιμένα Νέας Κίου Αργολίδας. Αμέσως, στο σημείο μετέβησαν στελέχη της Λιμενικής Αρχής, όπου η πυρκαγιά είχε κατασβηστεί από κλιμάκιο της Π.Υ. Από το περιστατικό, καταστράφηκαν, επιπλέον, δίχτυα αλιέων που βρίσκονταν σε παρακείμενο σημείο, ενώ δεν προκλήθηκε κάποιος τραυματισμός. Προανάκριση διενεργείται από το Λιμεναρχείο Ναυπλίου.

*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-28χρονου, από το λιμάνι της Σκοπέλου στο λιμάνι του Βόλου, με Περιπολικό σκάφος Λ.Σ.-ΕΛ.ΑΚΤ.
-74χρονου και 5χρονου, από το λιμάνι Ψαρών στο λιμάνι Λημνιών Χίου, με Περιπολικό σκάφος Λ.Σ.-ΕΛ.ΑΚΤ. και
-59χρονου, από το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.

